Ministru kabineta noteikumu projekta

**„Kārtība, kādā veicami pašvaldību savstarpējie norēķini par izglītības iestāžu sniegtajiem pakalpojumiem”**

## sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Kārtība, kādā veicami pašvaldību savstarpējie norēķini par izglītības iestāžu sniegtajiem pakalpojumiem ”(turpmāk – noteikumu projekts) izstrādāts pamatojoties uz Pašvaldību finanšu izlīdzināšanas likuma 12.panta pirmo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2015.gada 4.jūnijā Saeimā ir pieņemts jauns Pašvaldību finanšu izlīdzināšanas likums (turpmāk – Likums), kas stājās spēkā 2015.gada 2.jūlijā.  Likuma 12.panta pirmā daļa paredz Ministru kabinetam noteikt kārtību, kādā pašvaldības, kuru administratīvajā teritorijā deklarētie iedzīvotāji izmanto citas pašvaldības izglītības iestāžu sniegtos pakalpojumus, noslēdz līgumus ar attiecīgajām pašvaldībām par šiem iedzīvotājiem sniegto pakalpojumu apmaksu. Savukārt Likuma 12.panta otrā daļa nosaka, ka, ja pašvaldība nav ievērojusi 12.panta pirmajā daļā paredzētajā kārtībā noteiktās prasības, Valsts kase, pamatojoties uz attiecīgu Pašvaldību finanšu izlīdzināšanas fonda padomes (turpmāk – padome) lēmumu, noraksta no attiecīgās pašvaldības iedzīvotāju ienākuma nodokļa ieņēmumiem vai no dotācijām, kas tai izmaksājamas no izlīdzināšanas fonda, summu, kāda nepieciešama citu pašvaldību sniegto pakalpojumu apmaksai.  Lai izpildītu Ministru kabinetam doto deleģējumu, ir izstrādāts noteikumu projekts, kas paredz noteikt kārtību, kādā pašvaldības, kuru administratīvajā teritorijā deklarētie iedzīvotāji izmanto citas pašvaldības izglītības iestādes sniegtos pakalpojumus, noslēdz līgumus ar attiecīgajām pašvaldībām par šiem iedzīvotājiem sniegto pakalpojumu samaksu, vienlaikus noteikumu projektā ir paredzētas normas, atbilstoši Likuma 12.panta otrajai daļai, nosakot kārtību, kādā tiek veikti pašvaldību savstarpējie norēķini ar padomes starpniecību, ja pašvaldības nav ievērojušas 12.panta pirmajā dāļā paredzētajā kārtībā noteiktās prasības.  Līdz noteikumu projekta apstiprināšanai, bet ne ilgāk kā līdz 2016.gada 30.jūnijam, saskaņā ar Pašvaldību finanšu izlīdzināšanas likuma pārejas noteikumu 4.punkta 3.apakšpunktu, ir piemērojami Ministru kabineta 1999.gada 13.jūlija noteikumi Nr.250 „Kārtība, kādā veicami pašvaldību savstarpējie norēķini par izglītības iestāžu vai sociālās aprūpes iestāžu sniegtajiem pakalpojumiem” (turpmāk – Noteikumi Nr.250).  Noteikumu projektā ir saglabāts termins – pašvaldību savstarpējie norēķini, ņemot vērā, ka tas tiek lietots arī jaunā Likuma 12.pantā un vislabāk raksturo noteikumu projekta būtību, un tiek lietots pašvaldību un padomes darbā.  Noteikumu projekta galvenais uzdevums ir noteikt vienotus būtiskākos nosacījumus visām pašvaldībām pašvaldību savstarpējo norēķinu veikšanai.  Noteikumu projekts turpina risināt jautājumus par pašvaldību savstarpējiem norēķiniem par izglītības iestāžu sniegtajiem pakalpojumiem kā tas bija paredzēts Noteikumos Nr.250, tajā skaitā tiek saglabātas jau noteiktās izdevumu kategorijas, kuras ir iekļaujamas izglītības iestādes izdevumu aprēķinā. Vienlaikus skaidri definēts, ka valsts budžeta finansējums pašvaldībām, Eiropas Savienības un pārējais ārvalstu finanšu palīdzības finansējums izdevumu aprēķinā nav iekļaujams, ņemot vērā, ka pašvaldību savstarpējie norēķini tiek veikti par izdevumiem, kuri tiek finansēti no pašvaldību budžeta.  Lai uzlabotu normatīvā akta uztveramību, noteikumu projekta punkti ir strukturēti atbilstoši saturam un paredzētajām darbībām.  Ņemot vērā likuma „Par pašvaldībām” 15.panta 4.punktu, kur noteikts, ka pašvaldības autonomā funkcija ir gādāt par iedzīvotāju izglītību (iedzīvotājiem noteikto tiesību nodrošināšana pamatizglītības un vispārējās vidējās izglītības iegūšanā, pirmsskolas un skolas vecuma bērnu nodrošināšana ar vietām mācību un audzināšanas iestādēs, organizatoriska un finansiāla palīdzība ārpusskolas mācību un audzināšanas iestādēm un izglītības atbalsta iestādēm), noteikumu projekts nosaka, ka pakalpojuma saņēmējam ir pienākums slēgt līgumu par sniegtajiem pakalpojumiem attiecīgajā administratīvajā teritorijā deklarētajiem audzēkņiem, kuriem nodrošina pakalpojumu citas pašvaldības pirmsskolas izglītības iestādes, sākumskolas, pamatskolas, vidusskolas vai vakara un neklātienes (maiņu) vispārējās izglītības, tajā skaitā arī pašvaldības izglītības iestādes, kurās izglītojamie apgūst pirmsskolas izglītības programmas.  Ņemot vērā Izglītības likuma 17.panta pirmajā daļā noteikto attiecībā uz pašvaldību kompetenci interešu izglītības jomā un Profesionālās izglītības likuma 10.pantu attiecībā uz pašvaldību kompetenci profesionālās izglītības jomā, noteikumu projekts paredz, ka pašvaldības pēc vienošanās var slēgt līgumus par pašvaldību savstarpējiem norēķiniem par interešu izglītības, profesionālās izglītības un profesionālās ievirzes izglītības iestāžu sniegtajiem pakalpojumiem, neuzliekot to kā obligātu pienākumu.  Ņemot vērā pašvaldību budžeta plānošanas nosacījumus, noteikumu projektā noteikts, ka pašvaldība, kas ir pakalpojuma sniedzēja, līdz attiecīgā saimnieciskā gada 1.aprīlim vai triju mēnešu laikā pēc tam, kad izglītojamie sākuši izmantot pašvaldības izglītības iestādes sniegtos pakalpojumus, sagatavo un nosūta pašvaldībai - pakalpojuma saņēmējai, parakstīšanai līguma projektu par viena izglītojamā izmaksām pašvaldības izglītības iestādē, kā arī par kārtību, kādā veicami pašvaldību savstarpējie norēķini par izglītības iestāžu sniegtajiem pakalpojumiem. Līguma projektam tiek pievienoti pielikumi, kuros norāda faktisko izglītojamo skaitu, kas attiecīgajā laikposmā izmanto pašvaldības izglītības iestādes sniegtos pakalpojumus un pašvaldības apstiprinātos izglītības iestādes iepriekšējā saimnieciskā gada pēc naudas plūsmas uzskaitītos izdevumus vai jaunas iestādes dibināšanas gadījumā – pašvaldības apstiprinātu izglītības iestādes plānoto izdevumu tāmi. Savstarpējos norēķinus uzsāk ar dienu, kurā pakalpojums sniegts, un beidz ar dienu, kad izglītojamais pārtrauc izmantot attiecīgās izglītības iestādes sniegtos pakalpojumus vai deklarē dzīvesvietu citā pašvaldībā.  Ņemot vērā finanšu plānošanu izglītības iestādē, noteikumu projektā paredzēts, ka mainoties izglītojamo skaitam, pašvaldību savstarpējos norēķinus veic, ņemot vērā, ka jūnijā, jūlijā un augustā izmaksas tiek attiecinātas uz visu izglītojamo (arī pirmsskolas izglītības iestādes un vispārējās izglītības iestādes absolventu) skaitu, kuri izmantojuši izglītības iestādes sniegtos pakalpojumus līdz mācību gada beigām, izņemot gadījumus, ja izglītojamais vai absolvents šajos mēnešos deklarējis dzīvesvietu citā pašvaldībā.  Lai neveidotos situācijas, kad pašvaldībai vienlaicīgi ir jāveic savstarpējie norēķini ar vairākām pašvaldībām par vienu izglītojamo, ja izglītojamais vasaras mēnešos maina izglītības iestādes, kura neatrodas izglītojamā deklarētās dzīvesvietas teritorijā, noteikumu projektā paredzēta norma, ka, ja izglītojamais izglītības iestādē iestājas jūnijā, jūlijā, augustā, tad pašvaldību savstarpējie norēķini tiek veikti ar saimnieciskā gada 1.septembri.  Noteikumu projektā paredzēts, ka pakalpojuma saņēmējam, kurš nepiekrīt piedāvātajiem līguma nosacījumiem un atsakās slēgt līgumu, rakstiski jāpamato atteikuma iemesls.  Ja pakalpojuma sniedzējs uzskata, ka atteikums slēgt līgumu nav pamatots, vai noslēgtais līgums netiek pildīts, pakalpojuma sniedzējam ir tiesības griezties padomē ar lūgumu izskatīt jautājumu par pašvaldību savstarpējiem norēķiniem.  Ja padome atzīst prasību par pamatotu, tā pieņem lēmumu par nepieciešamo līdzekļu ieturēšanu ar Valsts kases starpniecību par labu pakalpojuma sniedzējam. Ja līgums nav noslēgts, maksājumus par savstarpējiem norēķiniem ietur ne vairāk kā par trijiem iepriekšējiem mēnešiem pirms līguma nosūtīšanas. Norma veidota atbilstoši noteikumu projekta 4.punktā paredzētajam, kur noteikts, ka savstarpējos norēķinus var veikt ne vairāk kā par trijiem iepriekšējiem mēnešiem pirms līguma parakstīšanas. Tā iestrādāta, lai disciplinētu pašvaldības, kas ir pakalpojuma sniedzējas nosūtīt līguma projektu laicīgi un neradītu pašvaldībām, kas ir pakalpojuma saņēmējas, neplānotus izdevumus, līguma laicīgas nenosūtīšanas rezultātā.  Noteikumu projektā saglabāta iepriekšējā kārtība attiecībā uz gadījumiem, ja pašvaldības nav pilnīgi norēķinājušās par izglītības iestāžu sniegtajiem pakalpojumiem, paredzot, ka pašvaldība līdz kārtējā saimnieciskā gada 1.jūlijam iesniedz izskatīšanai padomē dokumentus par pašvaldību savstarpējiem norēķiniem par iepriekšējo saimniecisko gadu.  Lai novērstu noteikumu projektā paredzēto normu interpretācijas iespējamību, kā arī lai padarītu noteiktās normas saprotamākas un vieglāk uztveramas, redakcionāli ir precizēti un papildināti noteikumu projekta punkti, nemainot to būtību.  Lai uzlabotu pašvaldību darbu un novēršot nepamatotu strīdu situāciju rašanos, kas saistīti ar izglītojamo skaita saskaņošanu un savstarpējo norēķinu veikšanu, noteikumu projektā precizēti punkti, kas attiecas uz izglītojamo skaita saskaņošanas un pakalpojuma apmaksas termiņiem. Paredzēta iespēja pašvaldībām savstarpēji vienoties par citiem termiņiem.  Ņemot vērā, ka pašvaldības savstarpējo norēķinu līgumos paredz atsauci uz spēkā esošo normatīvo aktu t.i. Noteikumiem Nr.250, noteikuma projektā paredzēts, ka līgumi par izglītības iestāžu sniegtajiem pakalpojumiem, kas noslēgti līdz šo noteikumu spēkā stāšanās dienai, ir spēkā līdz attiecīgā līguma termiņa beigām.  Ar noteikumu projekta apstiprināšanu, nepieciešams atzīt par spēku zaudējušiem Ministru kabineta 1999.gada 13.jūlija noteikumus Nr.250 "Kārtība, kādā veicami pašvaldību savstarpējie norēķini par izglītības iestāžu vai sociālās aprūpes iestāžu sniegtajiem pakalpojumiem". |
| 3. | Projekta izstrādē iesaistītās institūcijas | Finanšu ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecināms uz pašvaldībām un padomi. |
| 2. | Tiesiskā regulējuma ietekme uz tautsaimniecību un administratīvo slogu | Iesaistītajām institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešami grozījumi Ministru kabineta 2001.gada 13.septembra noteikumu Nr.399 “Noteikumi par vispārējās pamatizglītības un vispārējās vidējās izglītības programmu īstenošanas izmaksu minimumu uz vienu izglītojamo (gadā)” 7.un 13.punktā, ņemot vērā, ka tajos ir atsauce uz Noteikumiem Nr.250, kuri zaudēs spēku ar noteikumu projekta spēkā stāšanos. |
| 2. | Atbildīgā institūcija | Izglītības un zinātnes ministrija |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir saskaņots ar Latvijas Pašvaldību savienību, kā arī ir apspriests padomē. Pēc noteikumu projekta izsludināšanas Valsts sekretāru sanāksmē tas ir publicēts Ministru kabineta mājaslapā. |
| 2. | Sabiedrības līdzdalība projekta izstrādē | Sabiedrības līdzdalība tika nodrošināta, šā gada 8.februārī publicējot FM mājaslapā uzziņu par projekta izstrādi. Par noteikumu projektu ir notikusi diskusija Latvijas Pašvaldību savienības (turpmāk – LPS) 2016.gada 23.februāra Finanšu komitejas sēdē, kurā piedalījās pašvaldību pārstāvji. Saņemtie priekšlikumi, par kuriem pašvaldības ir vienojušās, ir ņemti vērā. Ņemot vērā, ka liela daļa iesniegto priekšlikumu ierosina konceptuālas izmaiņas pašvaldību savstarpējo norēķinu par izglītības iestāžu sniegtajiem pakalpojumiem kārtībā, turklāt priekšlikumi ir savstarpēji pretrunīgi (atšķirīgas pašvaldību intereses), LPS Finanšu komitejas dalībnieki vienojās konceptuālos priekšlikumus skatīt pēc reformām izglītības sistēmā, bet šobrīd savstarpējo norēķinu kārtībā veikt tikai nepieciešamos tehniskos precizējumus.  Par noteikumu projektu ir notikusi diskusija padomes 2016.gada 13.janvāra un 16.marta sēdē. |
| 3. | Sabiedrības līdzdalības rezultāti | Latvijas Pašvaldību savienība atbalsta noteikumu projekta tālāku virzību. Savukārt konceptuālas izmaiņas pašvaldību savstarpējo norēķinu kārtībā LPS ierosina skatīt pēc reformām izglītības sistēmā un izglītības iestāžu tīkla optimizācijas.  Padome konceptuāli ir atbalstījusi Finanšu ministrijas izstrādāto noteikumu projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, padome un Valsts kase. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Iesaistītās institūcijas noteikumu projekta izpildi nodrošina to esošo funkciju un uzdevumus ietvaros. Funkcijas un uzdevumi netiek paplašināti.  Noteikumu projekta izpilde neietekmē institūcijai pieejamos cilvēkresursus. Noteikumu projekta izpilde tiks nodrošināta esošo cilvēkresursu ietvaros. Noteikumu projekta izpildei nav nepieciešams radīt jaunas vai likvidēt esošās institūcijas, kā arī nav nepieciešams reorganizēt esošās institūcijas. |
| 3. | Cita informācija | Nav. |

*Anotācijas III un V sadaļa – projekts šīs jomas neskar.*

Finanšu ministre D. Reizniece - Ozola

22.04.2016 11:26

1617

Sakniņa-Šakale, 67095684

[elina.saknina-sakale@fm.gov.lv](mailto:elina.saknina-sakale@fm.gov.lv)